छत्तीसगढ़ कांग्रेस की चाल, चरित्र और चेहरा निखारने के लिए सोनिया गांधी और राहुल गांधी ने तीन नए शिल्पी नियुक्त किए हैं और यह तीनों पहली बार रायपुर आए , तीन दिन रुके , कई बैठकें की और ‘ फिर आयेंगे ‘ का वादा कर चले गए . हाँ ! जाने से पहले यह भरोसा दिला गए कि 2018 में यहाँ कांग्रेस की सरकार बनेगी. इस शिल्पी दल का नेतृत्व राज्यसभा सांसद पन्नालाल पुनिया कर रहे हैं जबकि झारखण्ड के अरुण उराव एवं मध्य प्रदेश के विधायक कमलेश्वर पटेल छत्तीसगढ़ में कांग्रेस को मजबूत करने में श्री पुनिया का सहयोग करेंगे.बताते चलें कि पुनिया जी भारतीय प्रशासनिक सेवा और अरुण उराव भारतीय पुलिस सेवा के अधिकारी रह चुके हैं.

आज से 17 वर्ष पूर्व मध्य प्रदेश से अलग होकर अस्तित्व में आये छत्तीसगढ़ राज्य में कांग्रेस हमेशा सशक्त रही है, लेकिन 2003 के चुनाव में यहां कांग्रेस ऐसी परास्त हुई कि अभी तक उबर नहीं सकी है. हालांकि मध्य प्रदेश में भी वर्ष 2003 में कांग्रेस हारी थी और अभी तक हार रही है. लेकिन छत्तीसगढ़ में उसकी स्थिति सत्तारूढ़ दल के मुकाबले मध्यप्रदेश से कहीं बेहतर है. वर्ष 2013 के विधानसभा चुनाव में कांग्रेस जीतते-जीतते हारी थी. मतगणना के दौरान एक ऐसी स्थिति आ गई थी कि कांग्रेस 50 सीटों पर आगे हो गई थी और भाजपा 38 सीटों पर ही कांग्रेस से आगे थी. टेलीविजन पर ऐसे चुनाव परिणाम देख कर भाजपा खेमे में न केवल मायूसी छा गई थी बल्कि मुख्यमंत्री समेत सभी मंत्रियों ने अपने-अपने बोरिया बिस्तर संभालने शुरू कर दिए थे. किंतु उस समय भाजपा का प्रारब्ध और प्रबंधन प्रबल था . देखते ही देखते आंकड़े उलट गए. भाजपा 50 पर पहुंच गई और कांग्रेस 38 पर रह गयी .

यह वृत्तांत बताने के पीछे तात्पर्य यह है कि छत्तीसगढ़ में आज भी कांग्रेस अस्वीकार्य नहीं है. वर्ष 2014 के लोकसभा चुनाव में जब पूरे देश में मोदी लहर बह रही थी तब भी छत्तीसगढ़ ने एक कांग्रेस सांसद दिया जबकि यहां 10 सालों से भाजपा ही राज्य कर रही थी. उस समय कोंग्रेस को न केवल भाजपा से मोर्चा लेना पड़ा था बल्कि पार्टी के अंदर भी कई तत्व ऐसे थे जो आपसी वैमनस्य के कारण अपनी ही पार्टी को पराजित करने में लगे थे. अब कांग्रेस का दावा है कि उन तत्वों से पार्टी ने मुक्ति पा ली है.

पूर्व मुख्यमंत्री अजीत जोगी के कांग्रेस से अलग हो जाने के बाद पार्टी की स्थिति मजबूत हुई है या कमजोर यह शोध का विषय है. जोगी जी का आकर्षण ग्रामीण इलाकों में आज भी है लेकिन कांग्रेस इसे लोगों का भ्रम बताती है. हालांकि जोगी जी की नई पार्टी को अभी वह प्रतिसाद नहीं मिला है. जिसकी वह अपेक्षा करते थे लेकिन यह तय है कि ग्रामीण क्षेत्रों में जोगी जी का आकर्षण धूमिल करने के लिए कांग्रेस पार्टी को योजनाबद्ध तरीके से प्रयास करने होंगे.

सोनिया-राहुल की नई टीम के सामने चुनौतियां ही चुनौतियां है. सबसे पहले तो इस टीम को अपने कार्यकर्ताओं को ही यह भरोसा दिलाना होगा कि अगले विधानसभा चुनाव में हम भाजपा को जीतने नहीं देंगे.

दिसंबर 2018 में छत्तीसगढ़ पर कांग्रेस का झंडा लहराएगा. यही संदेश जनता तक पहुंचाने के लिए कांग्रेस कार्यकर्ताओं को सविनय अनुरोध करना होगा, आदेश-निर्देश से काम नहीं चलेगा कहने का मतलब है कि कार्यकर्ताओं को सम्मान देना होगा, उसे मात्र संदेशवाहक या हरकारा न माना जाए.

इसके बाद जनता के बीचयह सन्देश पहुचाना होगा कि कांग्रेसजन प्रदेश को भाजपा से बेहतर शासन देंगे. किस तरह से बेहतर शासन देंगे यह भी विस्तार से बताना होगा. इसके लिए भाजपा शासन की खामियां गिनाते समय उसके विकल्प में पार्टी क्या करेगी लोगों को बताना होगा. भाजपा शासन की अच्छी योजनाओं को अच्छा कहने का साहस दिखाना होगा इसके अलावा मौजूदा अच्छी योजनाओं को और बेहतर बनाने के लिए अपने पास क्या उपाय हैं जनता को बताना होगा.

सच्चाई है कि अब जमाना आगे बढ़ गया है. सिर्फ दूसरों की बुराई कर आप अच्छे नहीं साबित हो सकते. आपको बेहतर करके दिखाना होगा और मौका पाने के लिए कम से कम अपनी योजना लोगों के सामने रखनी होगी. कहने का तात्पर्य यह है कि अपनी रचनात्मकता और कौशल का सार्वजनिक रूप से प्रत्यक्ष प्रदर्शन करना होगा.

इन सब के बाद अपने प्रतिद्वंदी दल से कैसे मोर्चा लेना है, इस पर रणनीति बनानी होगी. जनता को अपने पक्ष में करना कठिन नहीं है लेकिन उसके पहले कांग्रेस अपनों को अपने पक्ष में करके दिखाए .